B4-0024, 0029, 0030, 0033, 0034 ja 0036/99

Maailman talouskriisin taloudellinen ja sosiaalinen vaikutus Euroopan teollisuuteen

Euroopan parlamentti, joka

- ottaa huomioon 17. syyskuuta 1998 antamansa päätöslauselman maailmanlaajuisesta talous- ja rahoituskriisistä ((EYVL C 313, 12.10.1998, s. 172.)),

- ottaa huomioon 3. joulukuuta 1998 antamansa päätöslauselman maailman valuutta- ja talouskriiseistä ja niiden vaikutuksista Euroopan unionin talouteen ((Kyseisen istunnon pöytäkirja, osa II, kohta 12.)),

A. ottaa huomioon, että viime vuonna Kaakkois-Aasiassa alkanut talouskriisi on levinnyt muuallekin ja erityisesti Venäjälle ja Etelä-Amerikkaan ja että sillä on ollut tuhoisia vaikutuksia monien maiden taloudelliseen ja sosiaaliseen tilanteeseen,

B. ottaa huomioon, että tähän kriisiin on liittynyt kansallisten valuuttakurssien romahdus useissa kehittyvissä talouksissa samalla, kun ne ovat luopuneet vaihtokurssiensa sitomisesta Yhdysvaltain dollariin,

C. ottaa huomioon, että nämä vaihtokurssiromahdukset ovat johtaneet siihen, että Euroopan teollisuudella on vastassaan yhä kovempi kilpailu näiden alueiden kasvavan viennin vuoksi; tämä koskee myös aloja, joilla on tapahtunut voimakasta rakennemuutosta ja joilla on menetetty paljon työpaikkoja viime vuosina,

D. ottaa huomioon, että tämänhetkisessä kansainvälisessä tilanteessa Eurooppa nähdään taloudellisen vakauden alueena, jolla on muuhun maailmaan nähden suuri kaupan ylijäämä,

E. ottaa huomioon, että OECD on ennustanut Kaakkois-Aasian kansantalouksien elpyvän merkittävästi vuonna 1999,

F. katsoo, että nämä haasteet koskevat erityisesti joitakin aloja kuten laivanrakennusta, rauta- ja teräs- sekä tekstiiliteollisuutta;

1. Kehottaa komissiota seuraamaan tarkoin ja tutkimaan tämän entistä kovemman kilpailun taloudellista ja sosiaalista vaikutusta Euroopan teollisuuden eri aloihin sekä EU:n talouteen kokonaisuudessaan - etenkin tuotannon ja työllisyyden kannalta - sekä maailmanlaajuiseen kauppaan ja esittämään asiasta mahdollisimman pian yksityiskohtaisen kertomuksen Euroopan parlamentille;

2. On huolissaan ja ärtynyt polkumyynnin vastaisten tullien määräämisestä toistaiseksi teräksentuonnille myös silloin, kun tuotteet ovat peräisin neljästä jäsenvaltioista, sekä tällä tavoin esiin tulevista kauppapoliittisista suuntauksista;

3. Tukee komissiota kauppapoliittisten välineiden täysimittaisessa ja tehokkaassa hyödyntämisessä, mukaan lukien lainmukainen mahdollisuus tehdä kantelu uhkaavien vahinkojen johdosta teräsalan ja sen työntekijöiden suojaamiseksi vilpillisiltä kaupan menettelyiltä;

4. Pyytää Yhdysvaltain päätöksentekovaltaa käyttäviä tahoja toimimaan jatkossakin tavaroiden vapaan kaupan ylläpidon sekä rehellisen kilpailun sääntöjen noudattamisen puolesta;

5. On huolissaan talouskriisin huomattavista sosiaalisista ja taloudellisista vaikutuksista monissa maissa ja pitää erityisen tervetulleena sitoutumista yhteistyöhön näiden valtioiden kanssa sekä kansainvälisen kauppajärjestelmän vahvistamiseen entisestään; tukee tässä yhteydessä EU:n huomattavaa panosta erilaisissa monenvälisissä rakennemuutosohjelmissa, jotka koskevat rahoituskriisin koettelemia maita edellyttäen, että näin ei aiheuteta kilpailun vääristymistä tuesta hyötyvien maiden ja EU:n välillä;

6. Uskoo, että jos kriisin vuoksi tiettyjen teollisuudenalojen tuotanto ja työpaikat vähenevät huomattavasti, komission pitäisi tehdä erityisiä ehdotuksia näiden alojen tukemiseksi; muistuttaa komissiota tässä yhteydessä edellä mainittuun 3. joulukuuta 1998 annettuun päätöslauselmaansa sisältyneestä kehotuksesta sisällyttää talouspolitiikkaa koskeviin tuleviin laajoihin suuntaviivoihin ehdotuksia, joiden tarkoituksena on lisätä julkisia ja yksityisiä yhteisinvestointeja Euroopan talouteen ja edistää sisäisen kysynnän, kasvun ja työllisyyden korkeaa tasoa;

7. Kehottaa puhemiestään välittämään tämän päätöslauselman komissiolle, neuvostolle ja jäsenvaltioiden hallituksille sekä Yhdysvaltain kongressille ja hallitukselle.